บทที่ 1

บทนำ

ความเป็นมาและความสำคัญ

 ภาวะการแข่งขันในยุคโลกาภิวัฒน์ส่งผลทำให้ธุรกิจทุกขนาดต่างต้องดำเนินการอยู่ท่ามกลางกระแสความรุนเรงของการแข่งขัน ซึ่งการเปลี่ยนแปลงและการพัฒนาที่เกิดขึ้นมีการเปลี่ยนแปลงอยู่ตลอดเวลารวมถึงการเกิดนวัตกรรมใหม่ ๆ ในส่วนของการดำเนินงานทางธุรกิจ ก่อให้เกิดผลิตภัณฑ์และการบริการที่มีประสิทธิภาพเพิ่มขึ้นเป็นจำนวนมาก ส่งผลทำให้ธุรกิจต้องมีการปรับปรุงและเพิ่มประสิทธิภาพในด้านต่าง ๆ เพื่อทำให้เกิดความสามารถในการแข่งขันที่ดีขึ้น จากกระแสของความเปลี่ยนแปลงและการพัฒนาที่เกิดขึ้นทำให้เกิดผลกระทบต่อการบริหารและการดำเนินงานของวิสาหกิจขนาดกลางและขนาดย่อย (SMEs) ในจังหวัดมหาสารคาม เนื่องจากวิสาหกิจขนาดกลางและขนาดย่อย (SMEs) เป็นธุรกิจที่มีจำนวนมาก ผู้ประกอบการส่วนมากประกอบการในรูปของบุคคลธรรมดา คณะบุคคลหรือห้างหุ้นส่วนสามัญที่มิใช่นิติบุคคล ห้างหุ้นส่วนจำกัด บริษัทจำกัด หรือกิจการร่วมค้าซึ่งจะประกอบธุรกิจขายสินค้า ผลิตสินค้า หรือให้บริการหน่วยงานต่าง ๆ จากลักษณะที่เกิดขึ้นทำให้การดำเนินงานมีปัญหาเนื่องจากไม่มีระบบในการบริการจัดการเกี่ยวกับข้อมูลทางด้านการบัญชีที่มีประสิทธิภาพ รวมถึงระบบข้อมูลหรือระบบสารสนเทศทางการบัญชีของธุรกิจที่ยังขาดความสามารถในการบริหารจัดการข้อมูลที่มีประสิทธิภาพ (ฐิติพร วรฤทธิ์. 2550 : 52)

 สารสนเทศทางการบัญชีเป็นสิ่งสำคัญที่ทำให้ผู้บริหารตลอดจนผู้ใช้งบการเงินสามารถวิเคราะห์และประเมินผลของการดำเนินธุรกิจได้อย่างมีประสิทธิภาพ การได้รับข่าวสารและข้อมูลที่ถูกต้องแม่นยำ โดยเฉพาะข้อมูลทางการเงินและการบัญชีซึ่งเป็นองค์ประกอบพื้นฐานที่ช่วยให้ผู้บริการหรือผู้ใช้งบการเงินทราบฐานะทางการเงิน ผลการดำเนินงาน สถานะของเงินสดและความสามารถในการทำกำไรของกิจการเพื่อประกอบการตัดสินใจทางธุรกิจ จากเหตุผลที่กล่าวมาจึงทำให้เห็นได้ว่ารายงานทางการเงินและระบบสารสนเทศทางการบัญชีจึงเป็นสิ่งสำคัญอย่างยิ่ง ซึ่งระบบสารสนเทศทางการบัญชีนั้นเป็นสิ่งที่ทุกธุรกิจจำเป็นต้องมีและธุรกิจจำเป็นต้องให้ความสำคัญเนื่องจากระบบดังกล่าวต้องนำมาเพื่อใช้ในการเก็บรวบรวมและประมวลผลข้อมูลจากระบบงานย่อยต่าง ๆ ขององค์การรวมถึงการสื่อสารข้อมูลหรือสารสนเทศที่รวบรวมได้ไปยังผู้ใช้ทุกคนในองค์การ โดยระบบสารสนเทศทางการบัญชีที่มีคุณภาพจะทำให้เกิดประโยชน์ในการบริหารจัดการ นอกจากนี้ยังเป็นส่วนในการกำหนดกลยุทธ์ขององค์การตลอดจนนโยบายในการควบคุมภายใน โดยผู้บริหารสามารถนำระบบสารสนเทศทางการบัญชีมาประยุกต์ใช้ในการทำงานอย่างเหมาะสมแล้ว นอกจากจะช่วยเพิ่มศักยภาพในการดำเนินงานด้านการควบคุมภายในขององค์การให้มีประสิทธิภาพตลอดจนช่วยเพิ่มความได้เปรียบในการแข่งได้อย่างมีประสิทธิผลขึ้นด้วย (ดวงฤดี ชีวานุกูล. 2556 : 84)

 จากเหตุผลที่กล่าวมาแล้วข้างต้น ผู้วิจัยจึงสนใจศึกษาเพื่อพัฒนาระบบสารสนเทศทางการบัญชีของธุรกิจ SMEs ในจังหวัดมหาสารคาม โดยมีวัตถุประสงค์เพื่อศึกษาและพัฒนาระบบสารสนเทศทางการบัญชีของธุรกิจ SMEs ซึ่งทำการเก็บรวบรวมข้อมูลจากธุรกิจ SMEs ในจังหวัดมหาสารคาม ผลลัพธ์ที่ได้จากการวิจัยสามารถทำให้เห็นถึงความสำคัญของการประกอบธุรกิจให้ประสบความสำเร็จ โดยมีความจำเป็นอย่างยิ่งที่ผู้บริหารในแต่ละองค์การต้องได้รับความรู้เกี่ยวกับฐานะทางการเงินและผลการดำเนินงานที่ถูกต้องรวดเร็วซึ่งเป็นสิ่งที่ได้จากระบบสารสนเทศทางการบัญชีตลอดจนสามารถนำข้อมูลที่ได้ไปกำหนดแผนพัฒนาระบบสารสนเทศทางการบัญชีเพื่อทำให้เกิดความสอดคล้องกับความต้องการของปัญหาหรือโอกาสที่เกิดขึ้นเพื่อความอยู่รอดและความก้าวหน้าขององค์การต่อไป

วัตถุประสงค์ของการวิจัย

 1. เพื่อศึกษาความต้องการพัฒนาระบบสารสนเทศทางการบัญชีของผู้ประกอบการ

ธุรกิจ SMEs ในจังหวัดมหาสารคาม

 2. เพื่อศึกษาประสิทธิภาพของระบบสารสนเทศทางการบัญชีของผู้ประกอบการธุรกิจ

SMEs ในจังหวัดมหาสารคาม

 3. เพื่อเปรียบเทียบประสิทธิภาพของระบบสารสนเทศทางการบัญชีของผู้ประกอบการธุรกิจ SMEs ในจังหวัดมหาสารคาม ที่มีระยะเวลาในการประกอบธุรกิจ จำนวนพนักงาน ทุนจดทะเบียน และประเภทธุรกิจที่ต่างกัน

ขอบเขตการวิจัย

 การวิจัยเรื่อง การศึกษาเพื่อพัฒนาระบบสารสนเทศทางการบัญชีของธุรกิจ SMEs ในจังหวัดมหาสารคาม ผู้วิจัยได้กำหนดขอบเขตของการวิจัยไว้ดังนี้

1. ประชากร

 ประชากรที่ใช้ในการวิจัย ได้แก่ ผู้บริหารฝ่ายบัญชีของธุรกิจ SMEs ซึ่งแบ่งเป็น 4 ประเภท ได้แก่ 1) การผลิต 2) การค้า 3) การบริการ 4) อื่น ๆ ในจังหวัดมหาสารคาม จำนวน 694 (สำนักงานอุตสาหกรรมจังหวัดมหาสารคาม, เว็บไซต์)

 2. กลุ่มตัวอย่าง

 กลุ่มตัวอย่างในการวิจัยครั้งนี้ คือ ผู้บริหารฝ่ายบัญชีของธุรกิจ SMEs ซึ่งแบ่งเป็น 4 ประเภท ได้แก่ 1) การผลิต 2) การค้า 3) การบริการ 4) อื่น ในจังหวัดมหาสารคาม จำนวน 254 คน โดยการคำนวณตามสูตรของ Taro Yamane และใช้วิธีการสุ่มตัวอย่างแบบชั้นภูมิ (Stratified Random Sampling) (บุญชม ศรีสะอาด. 2545 : 38)

 3. ตัวแปรที่ใช้ในการศึกษา

 ตัวแปรที่เกี่ยวข้องกับการศึกษาเพื่อพัฒนาระบบสารสนเทศทางการบัญชีของธุรกิจ SMEs ในจังหวัดมหาสารคามประกอบด้วย

 3.1 ตัวแปรต้น คือ การพัฒนาระบบสารสนเทศทางการบัญชี โดยประยุกต์จากแนวคิด ระบบบัญชีเชิงกลยุทธ์ โดยปรับปรุงมาจากแนวคิดของอนุชิต อนุศรี (2557: 4) และ วิไล วีระปรีย และคณะ (2553: 2) ประกอบด้วย

 3.1.1 เอกสารแบบฟอร์มทางบัญชี (Accounting Forms)

 3.1.2 ระบบการจัดเก็บรวบรวมข้อมูล (Data Collection System)

 3.1.3 การควบคุมภายในที่ดี (Good Internal Control)

 3.1.4 การรายงานทางการเงินที่เป็นหลักฐานทางบัญชี (Financial Reporting and Accounting Evidence)

 3.1.5 วิธีปฏิบัติงานและความสามารถของผู้ปฏิบัติงานด้านบัญชี (Practices and capabilities of accountant)

 3.2 ตัวแปรตาม คือ ประสิทธิภาพของระบบสารสนเทศทางการบัญชี โดยประยุกต์จากแนวคิดลักษณะที่ดีของระบบสารสนเทศทางการบัญชี แน่งน้อย ใจอ่อนน้อม (2543: 347) และดวงฤดี ชีวานุกูล (2556: 5-6) ประกอบด้วย

 3.2.1 ความถูกต้อง (Accuracy)

 3.2.2 ความสมบูรณ์ครบถ้วน (Completeness)

 3.2.3 ความทันต่อเวลา (Timeliness)

 3.2.4 ความเข้าใจได้ (Understandability)

นิยามศัพท์เฉพาะ

 1. SMEs (Small and Medium Enterprise : SMEs) หมายถึง ธุรกิจการผลิต การค้า การบริการ และอื่น ๆ ซึ่งมีความเป็นอิสระในการบริหาร มีเอกชนเป็นเจ้าของไม่ตกอยู่ภายใต้อิทธิพลของบุคคลหรือธุรกิจอื่น มีต้นทุนในการดำเนินงานต่ำและมีพนักงานจำนวนไม่มาก

 2. ผู้ประกอบการธุรกิจ (Entrepreneur) หมายถึง ผู้จัดการ หุ้นส่วนผู้จัดการ กรรมการผู้จัดการ หรือเจ้าของกิจการที่ประกอบธุรกิจ SMEs ซึ่งมีอำนาจในการตัดสินใจในการดำเนินธุรกิจ

 3. ผู้บริหารฝ่ายบัญชี (Accounting Managers) หมายถึง ผู้ควบคุมทางการบัญชี ซึ่งดูแลด้านการบัญชี เช่น การวางระบบบัญชี การจัดทำงบประมาณต่างๆ

 4. การพัฒนา (Development) หมายถึง การปรับปรุงหรือการเปลี่ยนแปลงอย่างเป็นระบบขององค์การ ซึ่งส่งผลทำให้เกิดการยกระดับความรู้ ความสามารถ การขยายตัว การเติบโตรวมถึงการเพิ่มศักยภาพในการดำเนินงานให้อยู่ในระดับที่สูงขึ้น

 5. ระบบสารสนเทศทางการบัญชี (Accounting Information System) หมายถึง ระบบบนคอมพิวเตอร์ที่รวบรวม จัดเก็บ ประมวลผลและนำเสนอสารสนเทศทางการบัญชี เป็นระบบที่ถูกออกแบบขึ้นมาเพื่อประมวลผลข้อมูลให้เป็นสารสนเทศที่มีประโยชน์ต่อผู้ใช้ซึ่งผู้ใช้สารสนเทศมีทั้งผู้ใช้ภายในองค์กรและภายนอกองค์กร

 6. เอกสารแบบฟอร์มทางบัญชี (Accounting Forms) หมายถึง เอกสารประกอบการบันทึกบัญชี แบบฟอร์มต่าง ๆ ที่ใช้บันทึกเหตุการณ์ทางธุรกิจที่เกิดขึ้นแล้วไว้เป็นลายลักษณ์อักษรว่าเหตุการณ์นั้นเกิดขึ้นเมื่อไหร่ใครเป็นผู้รับผิดชอบ

 7. ระบบการจัดเก็บรวบรวมข้อมูล (Data Collecting System) หมายถึง ระบบการจัดเก็บรวบรวมข้อมูลทางการเงินที่เป็นเอกสารต่าง ๆ ทางด้านบัญชี รายงานทางการเงินที่เป็นหลักฐานด้านบัญชี วิธีการ ตลอดจนเครื่องมือต่าง ๆ ที่ใช้ในการบันทึกบัญชีที่ได้นำมาใช้ในการรวบรวมข้อมูลเกี่ยวกับการดำเนินงาน

 8. การควบคุมภายในที่ดี (Good Internal Control) หมายถึง นโยบายและวิธีการที่ผู้ประกอบการธุรกิจ SMEs ได้กำหนดขึ้นเพื่อให้ความเชื่อมั่นอย่างสมเหตุสมผลว่าจะทำให้กิจการได้บรรลุถึงวัตถุประสงค์และเป้าหมายที่กำหนดไว้ นโยบายและวิธีการเหล่านี้ทำให้เกิดการควบคุมซึ่งเมื่อรวมกันแล้วจะประกอบขึ้นเป็นระบบการควบคุมภายในของกิจการซึ่งจะทำให้บรรลุวัตถุประสงค์

 9. การรายงานทางการเงินที่เป็นหลักฐานทางบัญชี (Financial Reporting and Accounting Evidence) หมายถึง หลักการบันทึกบัญชีและจัดหมวดหมู่มาสรุปผลดำเนินการ และฐานะของกิจการโดยจัดทำ “งบการเงิน” ซึ่งประกอบด้วย 5 ส่วนคือ งบกำไรขาดทุนเบ็ดเสร็จ งบแสดงฐานะการเงิน งบแสดงการเปลี่ยนแปลงในส่วนของผู้ถือหุ้น งบกระแสเงินสด นโยบายบัญชี และหมายเหตุประกอบงบการเงิน

 10. วิธีปฏิบัติงานและความสามารถของผู้ปฏิบัติงานด้านบัญชี (Practices and capabilities of accountant) หมายถึง การรายงานข้อมูลทางบัญชีอย่างถูกต้อง การเลือกระบบบัญชีที่ดี การปรับปรุงวิธีการทางบัญชีที่มีประสิทธิภาพ และนักบัญชีที่มีความรู้ความสามารถ

 11. ประสิทธิภาพ (Efficiency) หมายถึง ความสามารถที่ทําให้เกิดผลในการทํางานผลสำเร็จที่พิจารณาในแง่ของเศรษฐศาสตร์ ที่มีตัวบ่งชี้ ได้แก่ ความประหยัด หรือคุ้มค่า (ประหยัดต้นทุน ประหยัดทรัพยากร ประหยัดเวลา) ความทันเวลา และ มีคุณภาพ (ทั้งกระบวนการ ได้แก่ Input Process และ Output)

 12. ความถูกต้อง (Accuracy) หมายถึง การตัดสินใจของผู้ประกอบการธุรกิจ SMEs จะต้องอาศัยข้อมูลที่แม่นยำ และใกล้เคียงกับความเป็นจริงของระบบสารสนเทศทางการบัญชี

 13. ความสมบูรณ์ครบถ้วน (Completeness) หมายถึง ระบบสารสนเทศทางการบัญชีจะต้องมีเพียงพอในทุกด้าน เพื่อใช้ประกอบการตัดสินใจได้อย่างมีประสิทธิภาพ

 14. ความทันต่อเวลา (Timeliness) หมายถึง ระบบสารสนเทศทางการบัญชีจะต้องมีความเหมาะสมกับสถานการณ์ปัจจุบัน เพื่อให้ตรงกับความต้องการใช้ข้อมูลของผู้บริหารในการตัดสินใจ

 15. ความเข้าใจได้ (Understandability) หมายถึง ระบบสารสนเทศทางการบัญชีที่ดีควรจะต้องแสดงอยู่นในรูปแบบที่ไม่ซับซ้อน และผู้ใช้สามารถนำไปใช้ประโยชน์ในองค์การได้ถูกต้อง

ประโยชน์ที่คาดว่าจะได้รับ

1. เป็นเครื่องมือช่วยสนับสนุนการบริหารจัดการและตัดสินใจของผู้ประกอบการธุรกิจ SMEs

 2. ได้แนวทางในการพัฒนาระบบสารเทศทางการบัญชีสำหรับวิสาหกิจขนาดกลางและขนาดย่อมที่เป็นต้น

 3. เป็นแนวทางในการพัฒนาระบบสารสนเทศทางการบัญชีสำหรับวิสาหกิจขนาดกลางและขนาดย่อมในธุรกิจประเภทอื่น